ຄະນະປະທານທີ່ວາລະອັດກອງປະຊຸມ
ພາຍຫຼັງການເຮັດວຽກຢ່າງຕັ້ງໜ້າ ແລະ ຮີບດ່ວນ, ວາລະປະຊຸມຄົບຄະນະຄັ້ງທີ 9 ຂອງສະມັດຊາລັດຖະສະພາ ອາຊີ (APA – 9) ຖືກອັດລົງໃນຕອນຄ່ຳວັນທີ 1/12, ຢູ່ນະຄອນ Siem Reap, ປະເທດ ກຳປູເຈຍ. ວາລະປະຊຸມໄດ້ຮັບຮອງເອົາຖະແຫຼງການ Siem Reap, ພ້ອມກັບມະຕິ 19 ສະບັບກ່ຽວກັບບັນດາບັນຫາການເມືອງ, ເສດຖະກິດ, ພັດທະນາແບບຍືນຍົງ, ວັດທະນະທຳສັງຄົມ ແລະ ປະກາດປະທານ APA ຄົນໃໝ່. ດ້ວຍຫົວຂໍ້ວ່າ “ການຊຸກຍູ້ສັນຕິພາບ ແລະ ການພັດທະນາແບບຍືນຍົງຢູ່ ອາຊີ”, APA -9 ໄດ້ດຶງດູດຄວາມສົນໃຈ, ການເຂົ້າຮ່ວມຂອງລັດຖະສະພາ 23 ປະເທດສະມາຊິກ, ຜູ້ສັງເກດການ ແລະ ບັນດາອົງການສາກົນທີ່ເປັນຄູ່ຮ່ວມມືຂອງ APA. ຖະແຫຼງການ Siem Reap ໄດ້ຊີ້ແຈ້ງວ່າ: APA ໄດ້ຕີລາຄາ ອາຊີ, ເຊິ່ງແມ່ນເຂດດິນແດນຂອງບັນດາພື້ນຖານອະລິຍາທຳອັນຍາວນານດ້ວຍຄວາມເປັນຫຼາຍຮູບຫຼາຍແບບດ້ານວັດທະນະທຳ, ທ່ອງທ່ຽວ ແລະ ສາສະໜາ, ພວມສືບຕໍ່ບັນລຸຜົນງານຫຼາຍຢ່າງສຳຄັນໃນບັນດາຂົງເຂດພັດທະນາເສດຖະກິດ - ສັງຄົມ. ໄປຄຽງຄູ່ກັນນັ້ນ, APA ກໍ່ສະແດງຄວາມວິຕົກວັງວົນຢ່າງເລິກເຊິ່ງກ່ຽວກັບບັນດາບັນຫາສຳຄັນຄື: ລັດທິກໍ່ການຮ້າຍ, ລັດທິຫົວຮຸນແຮງພວກກໍ່ໃຫ້ເກີດສະພາບຂາດສະຖຽນລະພາບ, ສົ່ງຜົນສະທ້ອນເຖິງຄວາມສະຫງົບ, ສັນຕິພາບ - ພື້ນຖານຂອງການພັດທະນາແບບຍືນຍົງໃນພາກພື້ນ ແລະ ໃນໂລກ. ກອງປະຊຸມກໍ່ຮຽກຮ້ອງບັນດາປະເທດຕັ້ງໜ້າສົມທົບກັນຮັບມືກັບການປ່ຽນແປງຂອງດິນຟ້າອາກາດ, ປະຕິບັດບັນດາຄຳໝັ້ນສັນຍາໃນຂໍ້ຕົກລົງ ປາຣີ ຂອງກອງປະຊຸມ COP – 21 ປີ 2015. ຖະແຫຼງການກໍ່ເນັ້ນໜັກເຖິງຄວາມໝາຍສຳຄັນຂອງບັນດາເປົ້າໝາຍພັດທະນາແບບຍືນຍົງ, ສະເໜີບັນດາປະເທດຮ່ວມມືໃນການຜັນຂະຫຍາຍໂຄງການດຳເນີນງານ 2030 ແລະ ພັດທະນາແບບຍືນຍົງ, ພິເສດແມ່ນບັນດາຄາດໝາຍເສດຖະກິດ, ສັງຄົມ ແລະ ສິ່ງແວດລ້ອມ.
ຄະນະສະມາຊິກສະພາແຫ່ງຊາດ ຫວຽດນາມ ໄດ້ເຂົ້າຮ່ວມຢ່າງຕັ້ງໜ້າ, ປະກອບສ່ວນເຂົ້າໃນຜົນສຳເລັດຂອງກອງປະຊຸມ, ໄດ້ສະແດງໃຫ້ເຫັນຜ່ານບົດປາໄສເລິກເຊິ່ງ, ຮອບດ້ານຂອງທ່ານນາງ ຕ່ອງທິຟ໋ອງ, ຮອງປະທານສະພາແຫ່ງຊາດ ທີ່ວາລະປະຊຸມຄົບຄະນະ ແລະ ບັນດາບົດທາບທາມຂອງບັນດາສະມາຊິກຂອງຄະນະທີ່ວາລະປະຊຸມຂອງຄະນະກຳມາທິການປະຈຳການຂອງ APA ກ່ຽວກັບບັນດາບັນຫາການເມືອງ, ເສດຖະກິດ ແລະ ພັດທະນາແບບຍືນຍົງ, ວັດທະນະທຳ - ສັງຄົມ.
(ແຫຼ່ງຄັດຈາກ VOV)